др Драгана Стјепановић Захаријевски

проф. универзитета у пензији

**НАСТАВНО-НАУЧНОМ ВЕЋУ**

**ФИЛОЗОФСКОГ ФАКУЛТЕТА У НИШУ**

**РЕЦЕНЗИЈA**

Зборник радова са 17 рукописа на српском и 2 рукописа на енглеском језику, у укупном обиму од 279 копјутеризованих страна, припремљен је у оквиру рада на пројекту *Традиција, модернизација и национални идентитет у Србији и на Балкану у процесу европских интеграција* (179074), који реализује Центар за социолошка истраживања Филозофског факултета у Нишу а финансијски подржава Министарство просвете, науке и технолошког развоја Републике Србије. Садржи ауторске прилоге који су саопштени на десетом научном скупу са међународним учешћем *Традиција, модернизација, идентитети* под називом „Биланс транзиције у Србији и на Балкану“ који је одржан 24. маја 2019. на Филозофском факултету у Нишу.

Аутори чланака су већином из Србије, са факултета универзитета у Нишу, Београду, Крагујевцу, Приштини (са привременим седиштем у Косовској Митровици), али су заступљени и рукописи стручњака из Бугарске. Изабране теме указују на разноликост теоријских и методолошких приступа транзицији, као предмету интердисциплинарног проучавања.

Серија радова критички преиспитује различите ефекте дугогодишњег процеса транзиције у Србији и на Балкану. Љубиша Митровић у тексту „Тридесет година транзиције у Србији и на Балкану – између илузије и обмане“ социолошком анализом указује на „грешку“ коју су направиле земље на Балкану имплеметирајући различите стратегије развоја, углавном наметнуте и базиране на већ опробаним моделима, што је већину ових земаља довело у „транзициони гето“. Више аутора овога Зборника сагласно је око виђења излаза из таквог стања формулацијом „алтернативног пројекта социјалдемократских реформи“ и радикалним напуштањем идеологије неолиберализма. Сагледавањем различитих приступа и оцена о процесима транзиције Љубинко Милосављевић у раду под насловом „Транзиција или историјско лутање народа“ закључује о транзицији као својеврсном „историјском лутању“ у којем су боље прошле оне државе које су остале у политичком систему „који су давно изабрали њихови преци“, што није био случај са Србијом, с обзиром на неповољне преображаје изазване пљачкашким приватизацијама, разарањем привреде, деиндустијализацијом и „транзиционим повратком у капиталистичко друштво“.Текст Божидара Ивкова, базиран на доброј рефлексивној процени трансформације јавних политика усмерених ка особама са инвалидитетом у пероду транзиције у Бугарској, документује њихов анти развојни карактер у свим посматраним подручјима заштите.

Примећује се да радови ове групе образују једну квалитетну целину која представља искорак у препознавању специфичности транзиционих промена у постсоцијалистичкој Србији. Као ометајуће чиниоце транзиције Слободан Миладиновић препознаје корупцију и неразвијеност (нефункционалност) институција, што захтева развијање маханизама борбе против корупције и успоставиљање транспарентности у доношењу, за друштво, битних одлука. На фону таквог размишљања су и изнете анализе Слободана Цветановића и Данијеле Деспотовић који квалитетне институције у економској и политичкој сфери виде као покретаче развоја, у којем централно место припада економском расту. Готово идентичне чиниоце транзиције препознаје Ана Мантарова. У раду под називом „Транзиција у Бугарској и лична сигурност“, на основу анализа статистичких података из државних институција и емпиријских социолошких студија, ауторка идентификује узроке и услове повећања криминала у контексту промена које су настале током транзиције (аномија, економски сломови, нестабилност институција, брза и нелегитимна економска диференцијација становништва итд.)

Мозаик особених промена до којих долази међуделовањем економских, правних, политичких и културних фактора у периоду транзиције допуњује се темама о „дерегулацији тржишта рада“ и условима рада запослених. Гордана Стојић у тексту под насловом „Радничка класа у транзицији у Србији: безбедност и здравље на раду“, на бази коришћења извештаја државних органа и података Европског истраживања радних услова, сагледава проблем безбедности и здравља запослених и закључује да су упркос законској регулативи и оснивању различитих институција евиденти пропусти у обезбеђивању безбедног радног окружења (услови рада запослених, брига о здрављу запослених, превенција и испитивање услова радне средине). Александра Николајевић представља налазе анализе радног законодавства и промене сигурности запослености на тржишту рада пратећи неколико главних индикатора сигурности у нормативној регулацији радних односа који показују да је Србија у значајној мери „подлегла захтевима глобалне економије и економског умрежавања“.

Неколико радова у контекст транзиционих промена смешта теме које се односе на трансформацију и модернизацију образовања, васпитања, породичних и моралних вредности. У комаративној анализи моралног васпитања у оквиру образовних система Србије и Кине ауторке Бисера Јевтић и Мариола Ђорђевић утврђују сличности и разлике и закључују да је у Србији потребно унапредити образовни процес формирања моралних вредности ученика. Истраживањем породичног васпитања, кроз призму сагледавања рутина и ритуала успављивања деце, Марија Ђорђевић и Марина Матејевић уочавају тенденцију напуштања традиционалних пракси, тако да се све чешће прихватају праксе које препоручују стручњаци, а какви су исходи таквог преокрета требало би да кажу нова мултидисциплинарна истраживања. У раду Анастасије Мамутовић, Зорице Станисављевић Петровић и Драгане Павловић проблематизује се примена рачунарских игара у предшколским установама и истиче потреба за испитивањем њиховог утицаја, како на раст и развој деце, тако и на унапређивање васпитно-образовног процеса. Ненад Станојевић на основу прегледа релевантних теоријских и емпиријских истраживања скреће пажњу на промене у образовном систему, нарочито услед болоњског реформисања. У тексту „Интерне и екстерне миграције високо образоване радне снаге – испитивање намера апсолвената Универзитета у Нишу“ Младен Поповић и Наталија Стевановић баве се актуелним проблемом „одлива мозгова“, који захтева стратешке промене у свим сферама друштвене организације како би високообразовани стручњаци имали довољно разлога да остану у својој земљи.

Још једна група радова заслужује пажњу с обзиром да у „псеудодемократској политичкој култури“ и „процесима геополитичких идентификација“ види и проблеме идентитарне кризе. Заједничка бојазан аутора је да Србија улазећи у свет и Европу лако може да изгуби своје достојанство и свој идентитет. Вјекослав Бутиган у раду под насловом „Рестаурација политичке некултуре у Србији из прве половине 20. века“ распаравља о елементима политичке некултуре (изопачавање парламентаризма, странчарење и страначке свађе, злоупотреба избора и демократије, охолост и бахатост политичара) и критички закључује о њеним псеудодемократским обележјима. Снежана Попић и Никола Живић, полазећи од података добијених у неколико истраживања геополитичких идентификација у Србији и земљама чланицама Европске уније, разматрају проблеме концептуализације идентитета и закључују о преплитању индивидуалног, колективног, традиционалног и модерног идентитета, али и о евидентној идентитарној кризи, са очекивањем да ће идентификација у будућности бити праћена „благим променама које значе да грађанска идентификација потискује етничку, а супранационална ону локалну“. Питањем „балканског идентитета“ у транзицији бави се и рад Теодоре Матић са циљем да осветли идентитет балканског бића.

Модернизација, глобализација и транзиција јесу процеси који су нераздвојно повезани са медијима и новим технологијама. Неда Нецић питање таблоидизације медија анализира као продукт глобализације истичући да је тај тренд узроковао узбуну првенствено у области вести и штампаних медија. Василиса Цветковић се бави друштвеном мрежом Фејсбукса аспекта наратологије и питања идентитета; утврђује да мултимедијална платформа обилује наративима који настају као креација и врло често одступају од реалне приче, што јесте проблем којим би требало да се баве стручњаци из различитих области. У раду под насловом „Утицај нових технологија на иновације и промене у истраживању друштвених феномена“ Илија Милосављевић скреће пажњу на иновације које дигитални свет уноси у истраживање друштвених феномена; представља позитивне примере у којима софтверска и хардверска решења доприносе развоју научно-истраживачке праксе, али указује и на опасности до којих може довести њихова необазрива употреба.

Пред читаоцима је Зборник радова у којем аутори, преовлађујућe критичким ставом, из различитих перспектива, дају допринос промишљањима транзиционих промена. Аутори прилога су користили обимну и релевантну, како страну тако и домаћу литературу. Текстови су писани на основу опсежних анализа савремених теоријских и емпиријских истраживања бројних проблема који добијају на значају са процесима транзиције, модернизације и глобализације. Како се дискутује о новијим приступима сигурно ће ова публикација изазвати интерес стручњака за даљи рад и напредак у научним истраживањима, а актуелност тема заинтересовати ширу читалачку публику.

Са особитим професионалним задовољством препоручујем да се зборник радова публикује и тако учини доступним научној и широј јавности.

У Нишу, Рецензент

14.јануар 2020. Драгана С. Захаријевски 